Գեորգի Սոկոլովսկի

Գեորգի Նիկոլաևիչ Սոկոլովսկի (), կուսակցական և գրական կեղծանունը՝ Յուրի Մոլոտով (1879, Թիֆլիս — 1939, Մոսկվա), ռուս «պրոֆեսիոնալ հեղափոխական», մանկավարժ, ՌՍԴԲԿ անդամ (1901) Երևանի բոլշևիկյան կազմակերպության հիմնադիր անդամներից։ 

Սովորել է Երևանի արական գիմնազիայում, որտեղից հեռացվել է հակակրոնական գործունեության համար։ 1898 թվականին ընդունվել է Մոսկվայի համալսարանի իրավաբանական ֆակուլտետը, դարձել համալսարանի ՌՍԴԲԿ կազմակերպության ղեկավարներից։ Հեղափոխական ակտիվ գործունեության համար 1902 թվականին բանտարկվել է։ 1903 թվականին 2 տարով արտաքսվել է Հայաստան։ Երևանի գիմնազիայում և արդյունաբերական մի շարք ձեռնարկություններում ու երկաթուղում կազմակերպել է ՌՍԴԲԿ խմբեր։ 1905 թվականին ընտրվել է ՌՍԴԲԿ Երևանի նորաստեղծ կոմիտեի նախագահ՝ բոլշևիկյան ֆրակցիայից։ 1907 թվականի փետրվարին Սոկոլովսկիի նախաձեռնությամբ և խմբագրությամբ Երևանում լույս է տեսել Հայաստանում առաջին «Ֆակտի» («Факты») ռուսերեն լեգալ թերթը։ Կուսակցության Երևանի կոմիտեի կողմից մասնակցել է ՌՍԴԲԿ (Լոնդոնյան, 1907) համագումարին։ 1910 թվականից բնակություն է հաստատել Մոսկվայում, զբաղվել մանկավարժ, գործունեությամբ։

Ռուս հեղափոխականներ
Ռուս մանկավարժներ‎